title: Odluka Vijeća (EU) 2016/769 od 21. travnja 2016. o prihvatu izmjena i dopuna Protokola o postojanim organskim onečišćujućim tvarima iz 1998. uz Konvenciju o dalekosežnom prekograničnom onečišćenju zraka iz 1979.

text:
               18.5.2016

               HR

               Službeni list Europske unije

               L 127/21

         ODLUKA VIJEĆA (EU) 2016/769
   od 21. travnja 2016.
   o prihvatu izmjena i dopuna Protokola o postojanim organskim onečišćujućim tvarima iz 1998. uz Konvenciju o dalekosežnom prekograničnom onečišćenju zraka iz 1979.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Unija je stranka Konvencije Gospodarske komisije Ujedinjenih naroda za Europu (UNECE) o dalekosežnom prekograničnom onečišćenju zraka iz 1979. („Konvencija”) slijedom odobrenja Konvencije 1981. (1).

               (2)

               Unija je stranka Protokola o postojanim organskim onečišćujućim tvarima iz 1998. uz Konvenciju o dalekosežnom prekograničnom onečišćenju zraka iz 1979. („Protokol”) slijedom odobrenja Protokola 19. veljače 2004. (2).

               (3)

               Stranke Protokola otvorile su 2007. pregovore s ciljem daljnjeg poboljšanja zaštite ljudskog zdravlja i okoliša, među ostalim i ažuriranjem popisa dotičnih tvari i graničnih vrijednosti emisija koje se primjenjuju na određene spalionice otpada.

               (4)

               U 2009. stranke nazočne na 27. zasjedanju Izvršnog tijela Konvencije usvojile su konsenzusom odluke 2009/1, 2009/2 i 2009/3 o izmjeni i dopuni Protokola.

               (5)

               Izmjene i dopune navedene u Odluci 2009/3 stupile su na snagu i proizvode učinke na temelju ubrzanog postupka predviđenog u članku 14. stavku 4. Protokola.

               (6)

               Izmjene i dopune navedene u odlukama 2009/1 i 2009/2 podliježu prihvatu stranaka Protokola u skladu s člankom 14. stavkom 3. Protokola.

               (7)

               Unija je već donijela instrumente o pitanjima obuhvaćenima izmjenama i dopunama Protokola, uključujući Uredbu (EZ) br. 850/2004 Europskog parlamenta i Vijeća (3).

               (8)

               Izmjene i dopune Protokola navedene u odlukama 2009/1 i 2009/2 trebalo bi stoga prihvatiti u ime Unije,

         DONIJELO JE OVU ODLUKU:
   Članak 1.
   Izmjene i dopune Protokola o postojanim organskim onečišćujućim tvarima iz 1998. uz Konvenciju o dalekosežnom prekograničnom onečišćenju zraka iz 1979. („Protokol”) prihvaćaju se u ime Unije.
   Tekstovi izmjena i dopuna Protokola, kako su navedeni u članku 1. Odluke 2009/1 i članku 1. Odluke 2009/2 Izvršnog tijela Konvencije, priloženi su ovoj Odluci.
   Članak 2.
   Predsjednik Vijeća određuje jednu ili više osoba ovlaštenih da u ime Unije, u pogledu pitanja koja su u nadležnosti Unije, polože ispravu o prihvatu predviđenu u članku 14. stavku 3. Protokola (4).
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 21. travnja 2016.

            Za Vijeće

            Predsjednik

         G.A. VAN DER STEUR

      (1)  SL L 171, 27.6.1981., str. 11.

      (2)  SL L 81, 19.3.2004., str. 35.

      (3)  Uredba (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (SL L 158, 30.4.2004., str. 7.).

      (4)  Glavno tajništvo Vijeća objavit će datum stupanja na snagu izmjena i dopuna Protokola u Službenom listu Europske unije.

      IZMJENE I DOPUNE PROTOKOLA
      kako su navedene u članku 1. Odluke 2009/1 Izvršnog tijela Konvencije
      A.   Članak 1.
      Stavak 12. zamjenjuje se sljedećim:
      „‚Novi stacionarni izvor’ znači svaki stacionarni izvor čija je izgradnja ili bitna izmjena započela nakon isteka dvije godine od datuma stupanja na snagu za stranku:

                  (a)

                  ovog Protokola ili

                  (b)

                  izmjene i dopune ovog Protokola kojom se, u odnosu na stacionarne izvore, uvode nove granične vrijednosti u dijelu II. Dodatka IV. ili uvodi kategorija u Dodatku VIII. kojoj taj izvor pripada.

            Odluka o tome je li izmjena bitna ili ne u djelokrugu je nadležnih nacionalnih tijela koja pritom vode računa o čimbenicima poput koristi koju ta izmjena predstavlja za okoliš.”.
      B.   Članak 3.

                  1.

                  U članku 3. stavku 5. točki (b) podtočkama i. i iii. Protokola o POP-ovima, riječi:
                  „za koju su Dodatkom III. definirane najbolje raspoložive tehnike”
                  zamjenjuju se riječima:
                  „za koju su smjernicama koje su stranke usvojile na zasjedanju Izvršnog tijela utvrđene najbolje raspoložive tehnike”.

                  2.

                  Točka sa zarezom na kraju stavka 5. točke (b) podtočke iv. zamjenjuje se točkom.

                  3.

                  Stavak 5. točka (b) podtočka v. briše se.

            C.   Članak 13.
      Riječi „Dodaci V. i VII. su po svojoj prirodi preporuke” zamjenjuju se riječima „Dodatak V. je po svojoj prirodi preporuka”.
      D.   Članak 14.

                  1.

                  Stavak 3. zamjenjuje se sljedećim:
                  „3.   Izmjene i dopune ovog Protokola i dodataka od I. do IV., VI. i VIII. usvajaju se konsenzusom stranaka nazočnih na zasjedanju Izvršnog tijela i stupaju na snagu, za stranke koje su ih prihvatile, devedesetog dana nakon datuma na koji su dvije trećine onih stranaka koje su bile stranke u trenutku njihova usvajanja položile kod depozitara svoje isprave o prihvatu navedenih izmjena i dopuna. Izmjene i dopune za svaku drugu stranku stupaju na snagu devedesetoga dana nakon datuma na koji je ta stranka kod depozitara položila svoju ispravu o prihvatu navedenih izmjena i dopuna. Ovaj stavak primjenjuje se podložno donjim stavcima 5.a i 5.b.”.

                  2.

                  U stavku 4. riječi „dodataka V. i VII.” zamjenjuju se riječima „Dodatka V.”, a riječi „takvom dodatku” zamjenjuju se riječima „Dodatku V.”.

                  3.

                  U stavku 5. riječi „ili VII.” brišu se, a riječi „takvoga dodatka” zamjenjuju se riječima „Dodatka V.”.

                  4.

                  Iza stavka 5. dodaju se sljedeći novi stavci:
                  „5.a   Za one stranke koje su ga prihvatile, postupak utvrđen u donjem stavku 5.b zamjenjuje se postupkom utvrđenim u gornjem stavku 3. u odnosu na izmjene i dopune dodataka od I. do IV., VI. i VIII.

                              5.b

                                          (a)

                                          Izmjene i dopune dodataka od I. do IV., VI. i VIII. usvajaju se konsenzusom stranaka nazočnih na zasjedanju Izvršnog tijela. Po isteku godine dana od dana priopćavanja strankama izmjene i dopune, od strane izvršnog tajnika Komisije, izmjena i dopuna bilo kojeg takvog dodatka počinje proizvoditi učinke za one stranke koje depozitaru nisu dostavile obavijest u skladu s odredbama donjeg podstavka (b);

                                          (b)

                                          Svaka stranka koja ne može odobriti izmjenu i dopunu dodataka od I. do IV., VI. ili VIII. o tome pisanim putem obavješćuje depozitara u roku od godinu dana od dana obavijesti o njezinu donošenju. Depozitar bez odgađanja obavješćuje sve stranke o svim takvim obavijestima koje je primio. Stranka može u svakom trenutku svoju prethodnu obavijest zamijeniti prihvatom te će, nakon polaganja isprave o prihvaćanju kod depozitara, izmjena i dopuna tog dodatka početi proizvoditi učinke za tu stranku;

                                          (c)

                                          sve izmjene i dopune dodataka od I. do IV., VI. i VIII. ne stupaju na snagu ako ukupno šesnaest ili više stranaka:

                                                      i.

                                                      dostavilo je obavijest u skladu s odredbama gornjeg podstavka (b) ili

                                                      ii.

                                                      nije prihvatilo postupak utvrđen u ovom stavku te još nije položilo ispravu o prihvatu u skladu s odredbama gornjeg stavka 3.”.

            E.   Članak 16.
      Iza stavka 2. dodaje se novi stavak:

         „3.   Država ili organizacija regionalnih gospodarskih integracija koja ne želi biti obvezana postupcima utvrđenima u članku 14. stavku 5.b u pogledu izmjene i dopune dodataka od I. do IV., VI. i VIII. navodi to u svojoj ispravi o ratifikaciji, prihvatu, odobrenju ili pristupu.”.

      F.   Dodatak I.

                  1.

                  U unosu za tvar DDT uvjeti (označeni brojevima 1. i 2.) za ukidanje proizvodnje brišu se i zamjenjuju riječju „Nikakvi”, a riječi „osim kako navodi Dodatak II.” u uvjetima uporabe brišu se.

                  2.

                  U unosu za tvar heptaklor uvjeti uporabe brišu se i zamjenjuju riječju „Nikakvi”.

                  3.

                  U unosu za tvar heksaklorbenzen uvjeti uporabe brišu se i zamjenjuju riječju „Nikakvi”.

                  4.

                  Unosi za sljedeće tvari dodaju se umetanjem odgovarajućim abecednim redoslijedom sljedećih redaka:

                              „Heksaklorobutadien
                              CAS: 87-68-3

                              proizvodnje

                              Nikakvi

                              uporabe

                              Nikakvi

                              Heksaklorocikloheksani (HCH) (CAS: 608-731), uključujući lindan (CAS: 58-89-9)

                              proizvodnje

                              Nikakvi

                              uporabe

                              Nikakvi, osim za gama izomer HCH-a (lindan) koji se upotrebljava kao topički insekticid za potrebe javnog zdravlja. Takva uporaba bit će preispitana u okviru ovog Protokola 2012. godine ili godinu dana nakon stupanja izmjene i dopune na snagu, ovisno o tome što je kasnije.

                              Heksabromodifenil eter (a) i heptabromodifenil eter (a)

                              proizvodnje

                              Nikakvi

                              uporabe

                                          1.

                                          Stranka može dopustiti recikliranje proizvoda koji sadržavaju ili mogu sadržavati neku od tih tvari te uporabu i konačno odlaganje proizvoda proizvedenih od recikliranih materijala koji sadržavaju ili mogu sadržavati te tvari, pod uvjetom da se recikliranje i konačno odlaganje provode na ekološki prihvatljiv način i ne dovode do rekuperacije bilo koje od tih tvari u svrhu njihove ponovne uporabe.

                                          2.

                                          Početkom 2013. i svake četiri godine nakon toga pa do uklanjanja ili isteka gore navedenog uvjeta, Izvršno tijelo ocjenjuje napredak koji su stranke postigle u ostvarenju svojeg krajnjeg cilja uklanjanja tih tvari sadržanih u proizvodima i preispituje postojanje potrebe za tim uvjetom, koji u svakom slučaju istječe najkasnije 2030.

                              Tetrabromodifenil eter (b) i pentabromodifenil eter (b)

                              proizvodnje

                              Nikakvi

                              uporabe

                                          1.

                                          Stranka može dopustiti recikliranje proizvoda koji sadržavaju ili mogu sadržavati neku od tih tvari te uporabu i konačno odlaganje proizvoda proizvedenih od recikliranih materijala koji sadržavaju ili mogu sadržavati te tvari, pod uvjetom da se recikliranje i konačno odlaganje provode na ekološki prihvatljiv način i ne dovode do rekuperacije bilo koje od tih tvari u svrhu njihove ponovne uporabe.

                                          2.

                                          Početkom 2013. i svake četiri godine nakon toga pa do uklanjanja ili isteka gore navedenog uvjeta, Izvršno tijelo ocjenjuje napredak koji su stranke postigle u ostvarenju svojeg krajnjeg cilja uklanjanja tih tvari sadržanih u proizvodima i preispituje postojanje potrebe za tim uvjetom, koji u svakom slučaju istječe najkasnije 2030.

                              Pentaklorobenzen
                              CAS: 608-93-5

                              proizvodnje

                              Nikakvi

                              uporabe

                              Nikakvi

                              Perfluorooktan sulfonat (PFOS) (c)

                              proizvodnje

                              Nikakvi, osim proizvodnje za uporabe od (a) do (c) u nastavku i uporabe od (a) do (e) u Dodatku II.

                              uporabe

                              Nikakvi, osim za sljedeće uporabe i uporabe od (a) do (e) u Dodatku II.:

                                          (a)

                                          elektroplatiranje kromom, anodizaciju kromom i reverzno jetkanje do 2014.;

                                          (b)

                                          platiranje bez struje nikal-politetrafluoroetilenom do 2014.;

                                          (c)

                                          jetkanje plastičnih podloga prije njihove metalizacije do 2014.;

                                          (d)

                                          vatrogasne pjene, ali samo ako su proizvedene ili su bile u uporabi prije 18. prosinca 2009.

                                    U odnosu na vatrogasne pjene:

                                          i.

                                          stranke trebaju nastojati ukloniti do 2014. vatrogasne pjene koje sadržavaju PFOS koje su proizvedene ili su bile u uporabi do 18. prosinca 2009. i podnose izvješće o svojem napretku Izvršnom tijelu 2014.;

                                          ii.

                                          na temelju izvješća stranaka i stavka i., Izvršno tijelo 2015. ocjenjuje treba li uporaba vatrogasnih pjena koje sadržavaju PFOS te koje su proizvedene ili su bile u uporabi do 18. prosinca 2009. podlijegati dodatnim ograničenjima.”

                  5.

                  Unos za tvar PCB briše se i zamjenjuje sljedećim retkom:

                              „Poliklorirani bifenili (PCB-ovi) (d)

                              proizvodnje

                              Nikakvi

                              uporabe

                              Nikakvi. U odnosu na PCB-ove u uporabi do dana provedbe, stranke:

                                          1.

                                          poduzimaju odlučne napore namijenjene postizanju:

                                                      (a)

                                                      ukidanja uporabe prepoznatljivih PCB-ova u opremi (npr. u transformatorima, kondenzatorima ili drugim spremnicima koji sadrže preostale tekućine) koja sadržava PCB-ove u količinama većim od 5 dm3 s koncentracijom PCB-ova od 0,05 % ili više, što je prije moguće, ali najkasnije do 31. prosinca 2010. ili 31. prosinca 2015. za zemlje s gospodarstvima u tranziciji;

                                                      (b)

                                                      uništenja ili dekontaminacije na ekološki prihvatljiv način:

                                                                  —

                                                                  svih tekućih PCB-ova iz podstavka (a) i drugih tekućih PCB-ova koji sadržavaju više od 0,005 % PCB-ova izvan opreme, što je prije moguće, ali najkasnije do 31. prosinca 2015. ili 31. prosinca 2020. za zemlje s gospodarstvima u tranziciji;

                                                                  —

                                                                  svih tekućih PCB-ova iz stavka 2. točke (a) najkasnije do 31. prosinca 2029.;

                                                      (c)

                                                      dekontaminacije ili odlaganja opreme iz podstavka 1. točke (a) i podstavka 2. točke (a) na ekološki prihvatljiv način.

                                          2.

                                          nastoje:

                                                      (a)

                                                      utvrditi i ukloniti iz uporabe opremu (npr. transformatore, kondenzatore ili druge spremnike koji sadržavaju tekućine) koja sadržava više od 0,005 % PCB-ova i količine veće od 0,05 dm3, što je prije moguće, ali najkasnije do 31. prosinca 2025.;

                                                      (b)

                                                      utvrditi druge predmete koji sadržavaju više od 0,005 % PCB-ova (npr. kabelski plaštevi, sušena brtvila i obojeni objekti) i upravljati njima u skladu s člankom 3. stavkom 3.

                                          3.

                                          osiguravaju da se oprema opisana u podstavku 1. točki (a) i podstavku 2. točki (a) ne izvozi ili ne uvozi, osim u svrhu gospodarenja otpadom na ekološki prihvatljiv način.

                                          4.

                                          radi smanjenja izlaganja i opasnosti te radi kontrole uporabe PCB-ova, promiču sljedeće:

                                                      (a)

                                                      uporabu PCB-ova samo u neoštećenoj opremi i opremi koja ne propušta te samo u područjima u kojima se opasnost od ispuštanja u okoliš može svesti na najmanju moguću mjeru i brzo otkloniti;

                                                      (b)

                                                      izbjegavanje uporabe PCB-ova u područjima povezanima s proizvodnjom ili preradom hrane ili stočne hrane.

                                                Kod uporabe PCB-ova u naseljenim područjima, uključujući škole i bolnice, treba poduzeti sve razumne mjere za sprječavanje nestanka struje koji bi mogao rezultirati požarom te redovito pregledavati opremu radi ustanovljavanja propuštanja.”

                  6.

                  Bilješka (a) na kraju Dodatka I. briše se.

                  7.

                  Na kraju Dodatka I. dodaju se sljedeće bilješke:

                              „(a)

                              ‚Heksabromodifenil eter i heptabromodifenil eter’ znači 2,2′,4,4′,5,5′- heksabromodifenil eter (BDE-153, CAS br. 68631-49-2), 2,2′,4,4′,5,6′- heksabromodifenil eter (BDE-154, CAS br. 207122-15-4), 2,2′,3,3′,4,5′,6- heptabromodifenil eter (BDE-175, CAS br. 446255-22-7), 2,2′,3,4,4′,5′,6- heptabromodifenil eter (BDE-183, CAS br. 207122-16-5) i ostale heksabromodifenil etere i heptabromodifenil etere sadržane u komercijalnom oktabromodifenil eteru.

                              (b)

                              ‚Tetrabromodifenil eter i pentabromodifenil eter’ znači 2,2′,4,4′-tetrabromodifenil eter (BDE-47, CAS br. 40088-47-9) i 2,2′,4,4′,5-pentabromodifenil eter (BDE-99, CAS br. 32534-81-9) i ostale tetrabromodifenil etere i pentabromodifenil etere sadržane u komercijalnom pentabromodifenil eteru.

                              (с)

                              ‚Perfluorooktan sulfonat (PFOS)’ znači tvari definirane molekularnom formulom C8F17SO2X, gdje je X = OH, metalna sol, halid, amid ili drugi derivati uključujući polimere.

                              (d)

                              ‚Poliklorirani bifenili’ znači aromatske tvari koje su nastale na način da bi atomi vodika u bifenilskoj molekuli (dva benzenska prstena povezana jednom vezom ugljik-ugljik) mogli biti zamijenjeni s do deset atoma klora.”

            G.   Dodatak II.

                  1.

                  Unosi za tvari DDT, HCH i PCB u tablici ispod prvog stavka Dodatka II. brišu se.

                  2.

                  Unos za sljedeću tvar dodaje se umetanjem odgovarajućim abecednim redoslijedom sljedećeg retka:

                              „Tvar

                              Zahtjevi za provedbu

                              Ograničeno na uporabu

                              Uvjeti

                              Perfluorooktan sulfonat (PFOS) (1)

                                          (a)

                                          foto-otporni i antireflektirajući premazi za postupke fotolitografije;

                                          (b)

                                          fotografski premazi naneseni na filmove, papir ili tiskarske ploče;

                                          (c)

                                          sredstva za sprečavanje magljenja za nedekorativno platiranje kromom (VI.) i sredstva za platiranje i vlaženje za uporabu u reguliranim sustavima za elektroplatiranje;

                                          (d)

                                          hidraulični fluidi za avijaciju;

                                          (e)

                                          određeni medicinski proizvodi (kao što su proizvodnja slojeva etilen-tetrafluoroetilen (ETFE) kopolimera i ETFE-a nepropusnog za zračenje, medicinski proizvodi za dijagnostiku in vitro i obojeni CCD filtri).

                              Stranke bi trebale poduzeti djelovanja za ukidanje tih uporaba kada postanu raspoložive prikladne alternative.
                              Najkasnije do 2015. i svake četiri godine nakon toga, svaka stranka koja upotrebljava te tvari izvješćuje o postignutom napretku u vezi s njihovim uklanjanjem i dostavlja informacije o napretku Izvršnom tijelu. Na temelju tih izvješća ponovno se procjenjuju te ograničene uporabe.

            H.   Dodatak III.

                  1.

                  Tekst pod naslovom „početna godina” za sve tvari navedene u Dodatku III. briše se i zamjenjuje sljedećim:
                  „1990. ili alternativna godina od 1985. do uključivo 1995. ili, za zemlje s gospodarstvima u tranziciji, alternativna godina od 1985. do godine stupanja na snagu ovog Protokola za stranku, te kako je ta stranka navela prilikom ratifikacije, prihvata, odobrenja ili pristupa”.

                  2.

                  U unosu za tvar heksaklorobenzen, ispod naziva tvari dodaje se sljedeći tekst: „CAS: 118-74-1”.

                  3.

                  Unos za tvar PCB-ovi dodaje se umetanjem na kraj grafikona sljedećeg retka:

                              „PCB-ovi (c)

                              2005. ili alternativna godina od 1995. do uključivo 2010. ili, za zemlje s gospodarstvima u tranziciji, alternativna godina od 1995. do godine stupanja na snagu ovog Protokola za stranku, te kako je ta stranka navela prilikom ratifikacije, prihvata, odobrenja ili pristupa.”.

                  4.

                  Iza bilješke (b) dodaje se sljedeća bilješka:

                              „(c)

                              Poliklorirani bifenili kako su definirani u Dodatku I., kada su nenamjerno stvoreni i ispušteni iz antropogenih izvora.”.

            I.   Dodatak IV.

                  1.

                  U stavku 2. u zagradama riječ „i” briše se, a riječi „i pri određenoj koncentraciji kisika” dodaju se na kraju.

                  2.

                  Stavak 3. briše se i zamjenjuje sljedećim tekstom:

                              „3.

                              Granične vrijednosti odnose se na stanje normalnog rada. Za šaržne postupke, granične vrijednosti odnose se na prosječne razine zabilježene tijekom cijelog šaržnog postupka – uključujući na primjer predzagrijavanje, grijanje i hlađenje.”.

                  3.

                  U stavku 4. riječ „primjenjivim” dodaje se ispred riječi „normama”, a riječ „primjerice” dodaje se ispred riječi „od strane”.

                  4.

                  Stavak 6. briše se i zamjenjuje sljedećim tekstom i bilješkom:

                              „6.

                              Emisije PCDD/F-a navedene su u ukupnim ekvivalentima toksičnosti (TEQ) (1). Vrijednosti faktora ekvivalenta toksičnosti koji se koriste za svrhe ovog Protokola u skladu su s primjenjivim međunarodnim normama, uključujući vrijednosti faktora ekvivalenta toksičnosti za sisavce za PCDD/F Svjetske zdravstvene organizacije iz 2005.

                     (1)  Ukupni ekvivalent toksičnosti (TEQ) operativno je definiran zbrojem umnožaka koncentracija svih tvari pomnoženih s pripadajućom vrijednosti faktora ekvivalenta toksičnosti (TEF) te je procjena ukupnog učinka smjese nalik 2,3,7,8-TCDD-u. Ukupni ekvivalent toksičnosti prethodno se izražavao kraticom TE.”."

                  5.

                  Stavak 7. briše se i zamjenjuje sljedećim tekstom i bilješkama:

                              „7.

                              Sljedeće granične vrijednosti, koje se odnose na 11-postotne koncentracije O2 u dimnom plinu, primjenjive su na sljedeće vrste spalionica:

                                          Kruti komunalni otpad (postojeći stacionarni izvor u kojem se spaljuje više od 3 tone na sat i svaki novi stacionarni izvor)
                                          0,1 ng TEQ/m3

                                          Kruti medicinski otpad (postojeći stacionarni izvor u kojem se spaljuje više od 1 tone na sat i svaki novi stacionarni izvor)

                                                      Novi stacionarni izvor:

                                                      0,1 ng TEQ/m3

                                                      Postojeći stacionarni izvor:

                                                      0,5 ng TEQ/m3

                                          Opasni otpad (postojeći stacionarni izvor u kojem se spaljuje više od 1 tone na sat i svaki novi stacionarni izvor)

                                                      Novi stacionarni izvor:

                                                      0,1 ng TEQ/m3

                                                      Postojeći stacionarni izvor:

                                                      0,2 ng TEQ/m3

                                          Neopasni industrijski otpad (2)
                                              (3)

                                                      Novi stacionarni izvor:

                                                      0,1 ng TEQ/m3

                                                      Postojeći stacionarni izvor:

                                                      0,5 ng TEQ/m3

                     (2)  Uključujući spalionice u kojima se obrađuje otpadna biomasa koja može sadržavati halogenirane organske spojeve ili teške kovine zbog obrade sredstvima ili premazima za zaštitu drva, te koja posebno uključuje otpadnu biomasu koja potječe iz građevinskog otpada i otpada od rušenja, ali isključujući spalionice u kojima se obrađuje samo druga otpadna biomasa."

                     (3)  Zemlje s gospodarstvima u tranziciji mogu isključiti suspaljivanje neopasnog industrijskog otpada u industrijskim postupcima u kojima se taj otpad koristi kao dodatno gorivo i pridonosi do 10 % energije.”."

                  6.

                  Iza stavka 7. dodaju se sljedeći novi stavci:

                              „8.

                              Sljedeća granična vrijednost, koja se odnosi na 16-postotnu koncentraciju O2 u dimnom plinu, primjenjiva je na postrojenja za sinteriranje:
                              0,5 ng TEQ/m3

                              9.

                              Sljedeća granična vrijednost, koja se odnosi na stvarnu koncentraciju O2 u dimnom plinu, primjenjiva je na sljedeći izvor:
                              Sekundarna proizvodnja čelika – elektrolučne peći s proizvodnim kapacitetom od više od 2,5 tona na sat rastaljenog čelika za daljnju preradu:
                              0,5 ng TEQ/m3”.

            J.   Dodatak VI.

                  1.

                  Postojeći tekst dodatka označuje se kao stavak 1.

                  2.

                  U stavku (a) iza riječi „ovog Protokola” dodaju se riječi „za stranku”.

                  3.

                  Za stavak (b) zamjenjuje se:
                  „Za postojeće stacionarne izvore:

                              i.

                              osam godina nakon datuma stupanja na snagu ovog Protokola za stranku. Ako je potrebno, to se razdoblje za određene postojeće stacionarne izvore može produljiti u skladu s razdobljem amortizacije predviđenim nacionalnim zakonodavstvom ili

                              ii.

                              za stranku koja je zemlja s gospodarstvom u tranziciji, do petnaest godina od datuma stupanja na snagu ovog Protokola za tu stranku.”.

                  4.

                  Na kraju dodatka dodaje se novi stavak:

                              „2.

                              Rokovi za primjenu graničnih vrijednosti i najboljih raspoloživih tehnika koje su ažurirane ili uvedene kao rezultat izmjene i dopune ovog Protokola su:

                                          (a)

                                          za nove stacionarne izvore, dvije godine nakon datuma stupanja na snagu ovog Protokola za stranku;

                                          (b)

                                          za postojeće stacionarne izvore:

                                                      i.

                                                      osam godina nakon datuma stupanja na snagu relevantne izmjene i dopune za stranku ili

                                                      ii.

                                                      za stranku koja je zemlja s gospodarstvom u tranziciji, do petnaest godina od datuma stupanja na snagu relevantne izmjene i dopune za tu stranku.”

            K.   Dodatak VIII.

                  1.

                  U drugoj rečenici dijela I. ispred riječi „Dodatku V.” dodaju se riječi „dokumentu sa smjernicama navedenim u”.

                  2.

                  Opis kategorije 1. u tablici u dijelu II. briše se i zamjenjuje sljedećim tekstom: „Spaljivanje, uključujući suspaljivanje, komunalnog, opasnog, neopasnog i medicinskog otpada te kanalizacijskog mulja.”.

                  3.

                  Sljedeće nove kategorije dodaju se u tablici u dijelu II.:

                              „13.

                              Specifični kemijski proizvodni procesi pri kojima se ispuštaju nenamjerno stvorene postojane organske onečišćujuće tvari, a posebno proizvodnja klorofenola i kloranila.

                              14.

                              Toplinski procesi u metalurgiji, metode koje se temelje na kloru.”

         (1)  Perfluorooktan sulfonat (PFOS) znači tvari definirane molekularnom formulom C8F17SO2X, gdje je X = OH, metalna sol, halid, amid ili drugi derivati uključujući polimere.”

      IZMJENE I DOPUNE PROTOKOLA
      kako su navedene u članku 1. Odluke 2009/2 Izvršnog tijela Konvencije
      A.   Dodatak I.

                  1.

                  Unosi za sljedeće tvari dodaju se umetanjem odgovarajućim abecednim redoslijedom sljedećih redaka:

                              „Poliklorirani naftaleni (PCN)

                              proizvodnje

                              Nikakvi

                              uporabe

                              Nikakvi

                              Kratkolančani klorirani parafini (d)

                              proizvodnje

                              Nikakvi, osim proizvodnje za uporabe navedene u Dodatku II.

                              uporabe

                              Nikakvi, osim uporaba navedenih u Dodatku II.”

                  2.

                  Na kraju Dodatka I. dodaje se sljedeća bilješka:

                              „(d)

                              Kratkolančani klorirani parafini znači klorirani alkani s 10-13 ugljikovih atoma u lancu i masenim udjelom klora većim od 48 %.”.

            B.   Dodatak II.

                  1.

                  Unos za sljedeće tvari dodaje se umetanjem odgovarajućim abecednim redoslijedom sljedećeg retka:

                              „Kratkolančani klorirani parafini (b)

                                          (a)

                                          usporivači gorenja u gumi za transportne trake u rudarskoj industriji;

                              Stranke bi trebale poduzeti djelovanja za ukidanje tih uporaba kada postanu raspoložive prikladne alternative.

                                          (b)

                                          usporivači gorenja u sredstvima za brtvljenje brana.

                              Najkasnije do 2015. i svake četiri godine nakon toga, svaka stranka koja upotrebljava te tvari izvješćuje o postignutom napretku u vezi s njihovim uklanjanjem i dostavlja informacije o napretku Izvršnom tijelu. Na temelju tih izvješća ponovno se procjenjuju te ograničene uporabe.”

                  2.

                  Na kraju Dodatka II. dodaje se sljedeća bilješka:

                              „(b)

                              Kratkolančani klorirani parafini znači klorirani alkani s 10-13 ugljikovih atoma u lancu i masenim udjelom klora većim od 48 %.”.


title: 2007/824/EZ: Odluka Vijeća od 8. studenoga 2007. o sklapanju Sporazuma između Europske zajednice i bivše jugoslavenske republike Makedonije o pojednostavnjenju izdavanja viza

text:
               11/Sv. 120

               HR

               Službeni list Europske unije

               63

         32007D0824

               L 334/120

               SLUŽBENI LIST EUROPSKE UNIJE

         ODLUKA VIJEĆA
   od 8. studenoga 2007.
   o sklapanju Sporazuma između Europske zajednice i bivše jugoslavenske republike Makedonije o pojednostavnjenju izdavanja viza
   (2007/824/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 62. stavak 2. točku (b) alineje i. i ii., u vezi s prvom rečenicom članka 300. stavka 2. prvog podstavka i članka 300. stavka 3. prvog podstavka,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je u ime Europske zajednice pregovorima dogovorila Sporazum s bivšom jugoslavenskom republikom Makedonijom o pojednostavnjenju izdavanja viza.

               (2)

               Sporazum je u ime Europske zajednice potpisan 18. rujna 2007., podložno njegovom mogućem kasnijem sklapanju, u skladu s Odlukom Vijeća donesenom 18. rujna 2007.

               (3)

               Sporazum treba odobriti.

               (4)

               Sporazumom se osniva Zajednički odbor za upravljanje Sporazumom, koji može donijeti svoj poslovnik. Primjereno je osigurati pojednostavnjeni postupak za utvrđivanje stajališta Zajednice u tom slučaju.

               (5)

               U skladu s Protokolom o stajalištu Ujedinjene Kraljevine i Irske, i Protokolom o uključivanju šengenske pravne stečevine u okvir Europske unije, koji su priloženi Ugovoru o Europskoj uniji i Ugovoru o osnivanju Europske zajednice, Ujedinjena Kraljevina i Irska ne sudjeluju u donošenju ove Uredbe, ona ih ne obvezuje niti se na njih primjenjuje.

               (6)

               U skladu s Protokolom o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke i ista nije obvezujuća niti se ne primjenjuje na nju,

         ODLUČILO JE:
   Članak 1.
   Ovime se u ime Zajednice odobrava Sporazum između Europske zajednice i bivše jugoslavenske republike Makedonije o pojednostavnjenju izdavanja viza.
   Tekst Sporazuma priložen je ovoj Odluci.
   Članak 2.
   Predsjednik Vijeća daje obavijest predviđenu u članku 14. stavku 1. Sporazuma (2).
   Članak 3.
   Komisija, kojoj pomažu stručnjaci iz država članica, predstavlja Zajednicu u Zajedničkom odboru stručnjaka koji je osnovan člankom 12. Sporazuma.
   Članak 4.
   Stajalište Zajednice unutar Zajedničkog odbora stručnjaka u pogledu donošenja njegovog poslovnika u skladu s člankom 12. stavkom 4. Sporazuma utvrđuje Komisija nakon savjetovanja s posebnim odborom kojeg imenuje Vijeće.
   Članak 5.
   Ova se Odluka objavljuje u Službenom listu Europske unije.

      Sastavljeno u Bruxellesu 8. studenoga 2007.

            Za Vijeće

            Predsjednik

         R. PEREIRA

      (1)  Mišljenje doneseno 24. listopada 2007. (još nije objavljeno u Službenom listu).

      (2)  Datum stupanja na snagu Sporazuma objavit će Glavno tajništvo Vijeća u Službenom listu Europske unije.


title: Odluka Vijeća od 20. travnja 2015. o imenovanju člana Upravnog vijeća Europske agencije za sigurnost hrane

text:
               29.4.2015

               HR

               Službeni list Europske unije

               C 142/1

         ODLUKA VIJEĆA
   od 20. travnja 2015.
   o imenovanju člana Upravnog vijeća Europske agencije za sigurnost hrane
   (2015/C 142/01)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 25. stavak 1.,
   uzimajući u obzir popis kandidata koji je Vijeću podnijela Europska komisija,
   uzimajući u obzir mišljenje Europskog parlamenta,
   budući da:

               (1)

               Od ključne je važnosti osigurati neovisnost, visoku znanstvenu kvalitetu, transparentnost i učinkovitost Europske agencije za sigurnost hrane (EFSA). Suradnja s državama članicama je također neophodna.

               (2)

               Članica Upravnog odbora EFSA-e gđa Valérie BADUEL podnijela je ostavku. Stoga bi za ostatak njezinog mandata trebalo imenovati novog člana.

               (3)

               Vijeće je s ciljem imenovanja novog člana Upravnog vijeća EFSA-e pregledalo popis koji je podnijela Komisija, na temelju dokumentacije koju je dostavila Komisija i s obzirom na mišljenje Europskog parlamenta. Cilj je osigurati najviši standard stručnosti i širok raspon relevantnog znanja, na primjer u upravljanju i javnoj upravi, te najširu moguću geografsku rasprostranjenost unutar Unije.

               (4)

               Člankom 25. Uredbe (EZ) br. 178/2002 zahtijeva se da četiri člana Upravnog vijeća EFSA-e moraju imati iskustva u radu u organizacijama koje predstavljaju potrošače i ostale interese u prehrambenom lancu. Trenutačno četiri člana već imaju takvog iskustva,

         DONIJELO JE OVU ODLUKU:
   Članak 1.
   Članom Upravnog odbora Europske agencije za sigurnost hrane za razdoblje od 1. svibnja 2015. do 30. lipnja 2016. imenuje se:
   g. Michael WINTER.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 20. travnja 2015.

            Za Vijeće

            Predsjednik

         J. DŪKLAVS

      (1)  SL L 31, 1.2.2002., str. 1.


title: Odluka Komisije (EU) 2016/1610 оd 7. rujna 2016. o objavi s ograničenjem u Službenom listu Europske unije upućivanja na usklađenu normu EN 13383-1:2002 „Kamenozaštite – 1. dio: Specifikacije” u skladu s Uredbom (EU) br. 305/2011 Europskog parlamenta i Vijeća (Tekst značajan za EGP)

text:
               8.9.2016

               HR

               Službeni list Europske unije

               L 240/6

         ODLUKA KOMISIJE (EU) 2016/1610
   оd 7. rujna 2016.
   o objavi s ograničenjem u Službenom listu Europske unije upućivanja na usklađenu normu EN 13383-1:2002 „Kamenozaštite – 1. dio: Specifikacije” u skladu s Uredbom (EU) br. 305/2011 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 305/2011 Europskog parlamenta i Vijeća od 9. ožujka 2011. o utvrđivanju usklađenih uvjeta za stavljanje na tržište građevnih proizvoda i stavljanju izvan snage Direktive Vijeća 89/106/EEZ (1), a posebno njezin članak 18.,
   budući da:

               (1)

               U skladu s Uredbom (EU) br. 305/2011 usklađene norme predviđene člankom 17. moraju ispunjavati zahtjeve usklađenog sustava određenog u toj Uredbi ili tom Uredbom.

               (2)

               Europski odbor za normizaciju (CEN) donio je u svibnju 2002. usklađenu normu EN 13383-1:2002 „Kamenozaštite – 1. dio: Specifikacije”. Upućivanje na normu naknadno je objavljeno u Službenom listu Europske unije.

               (3)

               Cipar je 12. kolovoza 2015. u skladu s člankom 18. Uredbe (EU) br. 305/2011 podnio službeni prigovor na usklađenu normu EN 13383-1:2002. Službeni se prigovor temeljio na uključenju granične vrijednosti za jedno bitno svojstvo, tj. gustoću, u klauzulu 5.2. te norme, čime je određena najmanja gustoća dotičnih proizvoda u vrijednosti od 2,3 Mg/m3.

               (4)

               Cipar tvrdi da količine kamenozaštite koje se vade u Cipru i zadovoljavaju graničnu vrijednost (navedenu najmanju gustoću) ne odgovaraju potražnji za tim proizvodima. Umjesto toga već nekoliko desetljeća ciparska nadležna tijela za gradnju objekata za zaštitu obale uspješno upotrebljavaju kamenozaštitu manje gustoće, po njihovu mišljenju bez problema s trajnošću i/ili stabilnošću.

               (5)

               Osim toga, tijela Europskog odbora za normizaciju navela su da je drugim ispitivanjima trajnosti ocjena trajnosti na odgovarajući način obuhvaćena normom EN 13383, čak i ako se navedena granična vrijednost za gustoću ne primijeni.

               (6)

               Štoviše, Cipar je naglasio da je ukidanje dotične granične vrijednosti već službeno izglasano u Europskom odboru za normizaciju u kontekstu razvoja nove verzije norme EN 13383.

               (7)

               Gustoća kamenozaštite ima bitnu ulogu u ispunjavanju osnovnih zahtjeva u pogledu građevinskih radova povezanih s oblikovanjem objekata za zaštitu obale. Međutim, formule izračuna koje se u tom kontekstu koriste sadržavaju i druge faktore, posebno dimenzije i veličinu kamenozaštite koja će se upotrijebiti. Dokazano je da se iste razine zaštite mogu postići kamenozaštitom manje gustoće ako se to kompenzira uporabom većih kamenih blokova.

               (8)

               Na temelju sadržaja norme EN 13383-1:2002 i informacija koje su podnijeli Cipar, druge države članice, Europski odbor za normizaciju i industrija te nakon savjetovanja s odborom uspostavljenim člankom 64. Uredbe (EU) br. 305/2011, kako je predviđeno u članku 18. te Uredbe, općenito se prihvaća da se granična vrijednost za gustoću iz klauzule 5.2. te norme može isključiti iz područja primjene upućivanja objavljenog u Službenom listu Europske unije.

               (9)

               Zbog svih tih razloga granična vrijednost za gustoću iz klauzule 5.2. te norme nije potrebna za ispunjavanje zahtjeva određenih u Uredbi (EU) br. 305/2011 ili tom Uredbom za tu usklađenu normu.

               (10)

               Upućivanje na normu EN 13383-1:2002 trebalo bi stoga i dalje biti objavljeno u Službenom listu Europske unije, ali s ograničenjem kojim je iz područja primjene te norme isključena granična vrijednost za gustoću iz klauzule 5.2.,

         DONIJELA JE OVU ODLUKU:
   Članak 1.
   Upućivanje na usklađenu normu EN 13383-1:2002 „Kamenozaštite – 1. dio: Specifikacije” objavljuje se s ograničenjem u Službenom listu Europske unije. Tim se ograničenjem iz područja primjene objavljenog upućivanja isključuje granična vrijednost za gustoću iz klauzule 5.2. te norme.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 7. rujna 2016.

            Za Komisiju

            Predsjednik

         Jean-Claude JUNCKER

      (1)  SL L 88, 4.4.2011., str. 5.


title: Odluka Vijeća (EU) 2015/2437 od 14. prosinca 2015. o sklapanju, u ime Europske unije, Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune

text:
               23.12.2015

               HR

               Službeni list Europske unije

               L 336/27

         ODLUKA VIJEĆA (EU) 2015/2437
   od 14. prosinca 2015.
   o sklapanju, u ime Europske unije, Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Unija je nadležna za donošenje mjera za očuvanje morskih bioloških resursa u okviru zajedničke ribarstvene politike i sklapanje sporazuma s trećim zemljama i međunarodnim organizacijama.

               (2)

               U skladu s Odlukom Vijeća 98/392/EZ (2) Unija je ugovorna stranka Konvencije Ujedinjenih naroda o pravu mora od 10. prosinca 1982. Tom se konvencijom od svih članica međunarodne zajednice zahtijeva da surađuju u očuvanju bioloških bogatstava mora i gospodarenju njima.

               (3)

               U skladu s Odlukom Vijeća 98/414/EZ (3) Unija je ugovorna stranka Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i visokomigracijskim ribljim stokovima.

               (4)

               Vijeće je 1. prosinca 2009. ovlastilo Europsku komisiju da u ime Unije zatraži izmjenu Konvencije za očuvanje južne plavoperajne tune („Konvencija”) kako bi Unija postala ugovorna stranka.

               (5)

               Dok pregovori o izmjeni Konvencije još nisu okončani, Komisija za očuvanje južne plavoperajne tune („CCSBT”) na svojem je 20. sastanku u listopadu 2013. izmijenila Rezoluciju o osnivanju proširene komisije za očuvanje južne plavoperajne tune („proširena komisija CCSBT-a”) kako bi se Uniji omogućilo da Sporazumom u obliku razmjene pisama postane članica proširene komisije CCSBT-a.

               (6)

               Vijeće je 20. travnja 2015. odobrilo potpisivanje i privremenu primjenu Sporazuma u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune („Sporazum u obliku razmjene pisama”).

               (7)

               Budući da plovila koja plove pod zastavom država članica Unije love resurse u području rasprostranjenosti južne plavoperajne tune, u interesu je Unije da ima djelotvornu ulogu u provedbi Konvencije.

               (8)

               Članstvom u proširenoj komisiji CCSBT-a također će se promicati dosljednost u pristupu Unije očuvanju u svim oceanima te pojačati njezina predanost dugoročnom očuvanju i održivom iskorištavanju ribolovnih resursa na svjetskoj razini.

               (9)

               Sporazum u obliku razmjene pisama stoga bi trebalo odobriti,

         DONIJELO JE OVU ODLUKU:
   Članak 1.
   Sporazum u obliku razmjene pisama između Europske unije i Komisije za očuvanje južne plavoperajne tune (CCSBT) u vezi s članstvom Unije u proširenoj komisiji Konvencije za očuvanje južne plavoperajne tune odobrava se u ime Unije (4).
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za polaganje, u ime Unije, isprave o odobrenju kod izvršnog tajnika CCSBT-a, u ime CCSBT-a, u skladu s člankom 10. Konvencije.
   Članak 3.
   Ova odluka stupa na snagu na dan donošenja.

      Sastavljeno u Bruxellesu 14. prosinca 2015.

            Za Vijeće

            Predsjednik

         F. ETGEN

      (1)  Suglasnost od 24. studenoga 2015. (još nije objavljena u Službenom listu).

      (2)  Odluka Vijeća 98/392/EZ od 23. ožujka 1998. o sklapanju Konvencije Ujedinjenih naroda o pravu mora od 10. prosinca 1982. i Sporazuma o primjeni njezinog dijela XI. od 28. srpnja 1994. od strane Europske zajednice (SL L 179, 23.6.1998., str. 1.).

      (3)  Odluka Vijeća 98/414/EZ od 8. lipnja 1998. o ratifikaciji od strane Europske zajednice Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i visokomigracijskim ribljim stokovima (SL L 189, 3.7.1998., str. 14.).

      (4)  Sporazum u obliku razmjene pisama objavljen je u SL L 234, 8.9.2015., str. 1. zajedno s odlukom o potpisivanju.


title: 2013/93/EU: Odluka Vijeća od 14. travnja 2011. o potpisivanju, u ime Europske unije, Regionalne konvencije o pan-euro-mediteranskim povlaštenim pravilima podrijetla

text:
               11/Sv. 117

               HR

               Službeni list Europske unije

               53

         32013D0093

               L 054/1

               SLUŽBENI LIST EUROPSKE UNIJE

         ODLUKA VIJEĆA
   od 14. travnja 2011.
   o potpisivanju, u ime Europske unije, Regionalne konvencije o pan-euro-mediteranskim povlaštenim pravilima podrijetla
   (2013/93/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4., u vezi člankom 218. stavkom 5.,
   uzimajući u obzir prijedlog Europske komisije,
   budući da:

               1.

               Regionalna konvencija o pan-euro-mediteranskim povlaštenim pravilima podrijetla, dalje u tekstu „Konvecija”, ima za cilj zamjenu važećih protokola o pravilima podrijetla među zemljama pan-euro-mediteranskog područja.

               2.

               Sudionici procesa stabilizacije i pridruživanja uključeni su putem Konvencije u pan-euro-mediteranski sustav kumulacije podrijetla.

               3.

               Vijeće je 26. studenoga 2009. ovlastilo Komisiju da započne pregovore s državama članicama EFTA-e, sudionicama procesa iz Barcelone, sudionicama procesa stabilizacije i pridruživanja i Konvencije Farskih otoka.

               4.

               Na konferenciji u Bruxellesu 9. prosinca 2009. ministri trgovine Euromed-a ovjerili su tekst Konvencije.

               5.

               Konvenciju je potrebno potpisati i priloženu Deklaraciju odobriti,

         DONIJELO JE OVU ODLUKU:
   Članak 1.
   Ovime se u ime Europske unije odobrava potpisivanje Regionalne konvencije o pan-euro-mediteranskim povlaštenim pravilima podrijetla, podložno sklapanju navedene Konvencije (1).
   Članak 2.
   Deklaracija sastavljena u Prilogu ovoj Odluci ovime se odobrava u ime Europske unije.
   Članak 3.
   Ovime se ovlašćuje Predsjednik Vijeća da odredi osobu(-e) ovlaštenu(-e) za potpisivanje Konvencije u ime Europske unije, podložno njezinom sklapanju i uvrštavanje Deklaracije u Prilog ovoj Odluci.
   Članak 4.
   Ova Odluka stupa na snagu na dan njezinog donošenja.

      Sastavljeno u Luxembourgu 14. travnja 2011.

            Za Vijeće

            Predsjednik

         FAZEKAS S.

      (1)  Tekst Konvencije objavljuje se zajedno s Odlukom nakon njezinog sklapanja.
   PRILOG

      IZJAVA
      Europska unija izjavljuje da upućivanje na Kosovo ne prejudicira stajalište država članica Europske unije, niti svako drugo stajalište Europske unije u pogledu statusa Kosova, kao niti pravo država članica Europske unije da odrede njihov odnos s Kosovom.


title: 2009/1016/EU: Odluka Vijeća od 22. prosinca 2009. o stavljanju izvan snage Odluke 2009/473/EZ o sklapanju Sporazuma u obliku razmjene pisama o privremenoj primjeni Sporazuma o partnerstvu u ribarstvu između Europske unije i Republike Gvineje

text:
               04/Sv. 7

               HR

               Službeni list Europske unije

               261

         32009D1016

               L 348/53

               SLUŽBENI LIST EUROPSKE UNIJE

         ODLUKA VIJEĆA
   od 22. prosinca 2009.
   o stavljanju izvan snage Odluke 2009/473/EZ o sklapanju Sporazuma u obliku razmjene pisama o privremenoj primjeni Sporazuma o partnerstvu u ribarstvu između Europske unije i Republike Gvineje
   (2009/1016/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavcima 5. i 8.,
   uzimajući u obzir prijedlog Komisije,
   budući da:

               (1)

               Protokol Sporazumu o partnerstvu u ribarstvu između Europske zajednice i Republike Gvineje koji je parafiran 20. prosinca 2008. privremeno se primjenjuje od 1. siječnja 2009., kako su se dogovorile Stranke razmjenom pisama odobrenom Odlukom 2009/473/EZ (1), podložno sklapanju Sporazuma o partnerstvu u ribarstvu (FPA) između Europske zajednice i Republike Gvineje.

               (2)

               Komisija je odlučila povući svoj prijedlog za Uredbu Vijeća o sklapanju Sporazuma o partnerstvu u ribarstvu nakon tragičnog događaja od 28. rujna 2009. kada su vladine snage otvorile vatru na prosvjednike i ubile više od 150 ljudi.

               (3)

               Stoga je potrebno staviti izvan snage Odluku 2009/473/EZ i izvijestiti Republiku Gvineju čim prije, u ime Europske unije, o prestanku privremene primjene u skladu s člankom 25. stavkom 2. Bečke konvencije o pravu međunarodnih ugovora,

         DONIJELO JE OVU UREDBU:
   Članak 1.
   Odluka Vijeća 2009/473/EZ o sklapanju Sporazuma u obliku razmjene pisama o privremenoj primjeni Sporazuma o partnerstvu u ribarstvu između Europske unije i Republike Gvineje ovime se stavlja izvan snage.
   Članak 2.
   Predsjednik Vijeća ovime se ovlašćuje odrediti osobu(e) ovlaštenu(e) da, u skladu s člankom 25. stavkom 2. Bečke konvencije o pravu međunarodnih ugovora, obavijesti Republiku Gvineju da Europska unije više ne namjerava postati stranka Sporazuma o partnerstvu u ribarstvu između Europske zajednice i Republike Gvineje, koji je parafiran 20. prosinca 2008. Obavijest se dostavlja u obliku pisma.
   Tekst pisma priložen je ovoj Odluci.
   Članak 3.
   Ova Odluka stupa na snagu danom donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Bruxellesu 22. prosinca 2009.

            Za Vijeće

            Predsjednik

         A. CARLGREN

      (1)  SL L 156, 19.6.2009., str. 31.

      PRILOG

         Pismo Europske unije

      Poštovani,
      Pozivajući se na Protokol Sporazumu o partnerstvu u ribarstvu između Europske zajednice i Republike Gvineje, koji je parafiran 20. prosinca 2008. o njegovoj privremenoj primjeni, kako su se Europska Zajednica i Republika Gvineja dogovorile razmjenom pisama 28. svibnja 2009.
      Europska unija ovime izvješćuje Republiku Gvineju da, u skladu s člankom 25. stavkom 2. Bečke konvencije o pravu međunarodnih ugovora, više ne namjerava postati stranka gore navedenog Sporazuma o partnerstvu u ribarstvu.
      Primite, gospodine, izraze mog najdubljeg poštovanja.

         U ime Europske unije


title: Odluka Europskog parlamenta (EU) 2015/1700 od 29. travnja 2015. o zatvaranju računa Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2013.

text:
               30.9.2015

               HR

               Službeni list Europske unije

               L 255/391

      ODLUKA EUROPSKOG PARLAMENTA (EU) 2015/1700
      od 29. travnja 2015.
      o zatvaranju računa Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2013.
      EUROPSKI PARLAMENT,

                  —

                  uzimajući u obzir konačne godišnje financijske izvještaje Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2013.,

                  —

                  uzimajući u obzir izvješće Revizorskog suda o godišnjim financijskim izvještajima Zajedničkog poduzeća za inicijativu za inovativne lijekove za financijsku godinu 2013. zajedno s odgovorima Zajedničkog poduzeća (1),

                  —

                  uzimajući u obzir izjavu o jamstvu (2) u pogledu pouzdanosti računa te zakonitosti i pravilnosti predmetnih transakcija, koju je podnio Revizorski sud za financijsku godinu 2013., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Zajedničko poduzeće za izvršenje proračuna za financijsku godinu 2013. (05306/2015 – C8-0049/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe (EZ, Euratom) br. 1605/2002 Vijeća (4), a posebno njezin članak 209.,

                  —

                  uzimajući u obzir Uredbu Vijeća (EZ) br. 73/2008 od 20. prosinca 2007. o osnivanju Zajedničkog poduzeća za provedbu zajedničke tehnološke inicijative za inovativne lijekove (5),

                  —

                  uzimajući u obzir Uredbu Vijeća (EU) br. 557/2014 od 6. svibnja 2014. o osnivanju zajedničkog poduzeća za inicijativu za inovativne lijekove 2 (6), a posebno njezin članak 1. stavak 2. i članak 12.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (7),

                  —

                  uzimajući u obzir Delegiranu uredbu Komisije (EU) br. 110/2014 od 30. rujna 2013. o oglednoj financijskoj uredbi za tijela javno-privatnog partnerstva iz članka 209. Uredbe (EU, Euratom) br. 966/2012 Europskog parlamenta i Vijeća (8),

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor (A8-0106/2015),

         1.

            odobrava zatvaranje računa Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2013.;

         2.

            nalaže svojem predsjedniku da ovu Odluku proslijedi vršiteljici dužnosti izvršne direktorice Zajedničkog poduzeća za inicijativu za inovativne lijekove 2, Vijeću, Komisiji i Revizorskom sudu te da je da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 452, 16.12.2014., str. 35.

         (2)  SL C 452, 16.12.2014., str. 36.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 30, 4.2.2008., str. 38.

         (6)  SL L 169, 7.6.2014., str. 54.

         (7)  SL L 357, 31.12.2002., str. 72.

         (8)  SL L 38, 7.2.2014., str. 2.


title: Odluka Vijeća (EU, Euratom) 2017/663 od 3. travnja 2017. o imenovanju člana Europskoga gospodarskog i socijalnog odbora, kojeg je predložila Kraljevina Švedska

text:
               7.4.2017

               HR

               Službeni list Europske unije

               L 94/37

         ODLUKA VIJEĆA (EU, Euratom) 2017/663
   od 3. travnja 2017.
   o imenovanju člana Europskoga gospodarskog i socijalnog odbora, kojeg je predložila Kraljevina Švedska
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
   uzimajući u obzir prijedlog švedske vlade,
   uzimajući u obzir mišljenje Europske komisije,
   budući da:

               (1)

               Vijeće je 18. rujna 2015. donijelo Odluku (EU, Euratom) 2015/1600 (1), a 1. listopada 2015. Odluku (EU, Euratom) 2015/1790 (2) o imenovanju članova Europskoga gospodarskog i socijalnog odbora za razdoblje od 21. rujna 2015. do 20. rujna 2020.

               (2)

               Mjesto člana Europskoga gospodarskog i socijalnog odbora postalo je slobodno istekom mandata g. Oskara WALLNERA,

         DONIJELO JE OVU ODLUKU:
   Članak 1.
   Gđa Imse SPRAGG NILSSON, Expert, National Council of Swedish Youth Organisations (LSU), imenuje se članom Europskoga gospodarskog i socijalnog odbora do kraja tekućeg mandata koji istječe 20. rujna 2020.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 3. travnja 2017.

            Za Vijeće

            Predsjednik

         R. GALDES

      (1)  Odluka Vijeća (EU, Euratom) 2015/1600 od 18. rujna 2015. o imenovanju članova Europskoga gospodarskog i socijalnog odbora za razdoblje od 21. rujna 2015. do 20. rujna 2020. (SL L 248, 24.9.2015., str. 53.).

      (2)  Odluka Vijeća (EU, Euratom) 2015/1790 od 1. listopada 2015. o imenovanju članova Europskoga gospodarskog i socijalnog odbora za razdoblje od 21. rujna 2015. do 20. rujna 2020. (SL L 260, 7.10.2015., str. 23.).


title: 2007/472/EZ: Odluka Vijeća od 25. lipnja 2007. o izmjeni Odluke Izvršnog odbora osnovanog Schengenskom konvencijom iz 1990. te o izmjeni Financijske uredbe o troškovima postavljanja i rada funkcije tehničke podrške za Schengenski informacijski sustav (C.SIS)

text:
               19/Sv. 11

               HR

               Službeni list Europske unije

               87

         32007D0472

               L 179/50

               SLUŽBENI LIST EUROPSKE UNIJE

         ODLUKA VIJEĆA
   od 25. lipnja 2007.
   o izmjeni Odluke Izvršnog odbora osnovanog Schengenskom konvencijom iz 1990. te o izmjeni Financijske uredbe o troškovima postavljanja i rada funkcije tehničke podrške za Schengenski informacijski sustav (C.SIS)
   (2007/472/EZ)
   VIJEĆE EUROPSKE UNIJE,
   uzimajući u obzir članak 119. Konvencije o provedbi Schengenskog sporazuma od 14. lipnja 1985. između vlada država Gospodarske unije Beneluksa, Savezne Republike Njemačke i Francuske Republike o postupnom ukidanju kontrola na zajedničkim granicama (Schengenska konvencija iz 1990.),
   budući da:

               (1)

               Članak 119. Schengenske konvencije iz 1990. predviđa da troškove koji nastaju zbog uvođenja i rada C.SIS-a, iz članka 92. stavka 3., zajednički snose ugovorne stranke.

               (2)

               Financijske obveze koje nastaju zbog postavljanja i rada C.SIS-a utvrđene su posebnom Financijskom uredbom koja je usvojena Odlukom Schengenskog izvršnog odbora od 15. prosinca 1997. o izmjeni Financijske uredbe (dalje u tekstu Financijska uredba o C.SIS-u).

               (3)

               Financijska uredba o C.SIS-u primjenjuje se na Dansku, Finsku i Švedsku, kao i na Island i Norvešku na temelju Odluke 2000/777/EZ (1).

               (4)

               Nove države članice, osim Cipra, uključuju se u prvu generaciju Schengenskog informacijskog sustava (SIS 1+) na datum kojeg određuje Vijeće u skladu s člankom 3. stavkom 2. Akta o pristupanju u okviru projekta SISone4ALL.

               (5)

               Od tog dana nadalje te države članice bi trebale sudjelovati u Financijskoj uredbi o C.SIS-u.

               (6)

               Opravdano je da te države članice sudjeluju u već nastalim troškovima za C.SIS. Međutim, budući da su se one pridružile Europskoj uniji tek 2004., smatra se opravdanim da trebaju sudjelovati u već nastalim troškovima u vezi s postavljanjem C.SIS-a od 1. siječnja 2005. Također se smatra opravdanim da sudjeluju u već nastalim troškovima rada od 1. siječnja 2007.

               (7)

               Što se tiče Islanda i Norveške, ova Odluka predstavlja razvoj odredaba schengenske pravne stečevine, u smislu Sporazuma kojeg su sklopili Vijeće Europske unije i Republika Island i Kraljevina Norveška o pridruživanju tih dvaju država provedbi, primjeni i razvoju schengenske pravne stečevine (2) koje spadaju u područje iz članka 1 točke G Odluke 1999/437/EZ (3) o određenim dogovorima za primjenu tog Sporazuma.

               (8)

               Što se tiče Švicarske, ova Odluka predstavlja razvoj odredaba schengenske pravne stečevine, u smislu Sporazuma između Europske unije, Europske Zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine koje spadaju u područje iz članka 1 točke G Odluke 1999/437/EZ u vezi s člankom 4. stavkom 1. Odluke 2004/849/EZ (4) i 2004/860/EZ (5).

               (9)

               Ujedinjena Kraljevina sudjeluje u ovoj Odluci u skladu s člankom 5. Protokola o uključivanju schengenske pravne stečevine u okvir Europske unije, koji je priložen Ugovoru o Europskoj uniji i Ugovoru o osnivanju Europske zajednice, te člankom 8. stavkom 2. Odluke 2000/365/EZ (6).

               (10)

               Irska sudjeluje u ovoj Odluci, u skladu s člankom 5. Protokola o uključivanju schengenske pravne stečevine u okvir Europske unije, koji je priložen Ugovoru o Europskoj uniji i Ugovoru o osnivanju Europske zajednice te člankom 6. stavkom 2. Odluke 2002/192/EZ (7).

               (11)

               Što se tiče Republike Cipra, ova odluka predstavlja odredbu koja se temelji na schengenskoj pravnoj stečevini ili je s njom na drugi način povezana u smislu članka 3. stavka 2. Akta o pristupanju iz 2003.

               (12)

               Ova Odluka predstavlja odredbu koja se temelji na schengenskoj pravnoj stečevini ili je s njom na drugi način povezana u smislu članka 4. stavka 2. Akta o pristupanju iz 2005.,

         ODLUČILO JE SLJEDEĆE:
   Članak 1.
   U glavi I točki 3. Financijske uredbe o C.SIS-u dodaje se sljedeća alineja:

               „—

               u slučaju država koje su postale članice Europske unije 2004. godine, taj iznos se računa samo na temelju troškova koji su nastali za postavljanje C.SIS-a od 1. siječnja 2005. One također sudjeluju u troškovima rada C.SIS-a od 1. siječnja 2007.”

         Članak 2.
   Ova Odluka proizvodi učinke od dana objave u Službenom listu Europske unije.

      Sastavljeno u Luxembourgu 25. lipnja 2007.

            Za Vijeće

            Predsjednica

         A. SCHAVAN

      (1)  Odluka Vijeća 2000/777/EZ od 1. prosinca 2000. oo primjeni schengenske pravne stečevine u Danskoj, Finskoj i Švedskoj te u Islandu i Norveškoj (SL L 309, 9.12.2000., str. 24.).

      (2)  SL L 176, 10.7.1999., str. 36.

      (3)  SL L 176, 10.7.1999., str. 31.

      (4)  Odluka Vijeća 2004/849/EZ od 25. listopada 2004. o potpisivanju, u ime Europske unije, i o privremenoj primjeni određenih odredaba Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 368, 15.12.2004., str. 26.).

      (5)  Odluka Vijeća 2004/860/EZ od 25. listopada 2004. o potpisivanju, u ime Europske zajednice, i o privremenoj primjeni određenih odredbi Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 370, 17.12.2004., str. 78.).

      (6)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (7)  Odluka Vijeća 2000/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).


title: 2013/419/EU: Odluka Europskog parlamenta i Vijeća od 22. srpnja 2013. o izmjeni Međuinstitucionalnog sporazuma od 17. svibnja 2006. o proračunskoj disciplini i dobrom financijskom upravljanju s obzirom na višegodišnji financijski okvir, kako bi se uzeli u obzir zahtjevi za rashode koje proizlaze zbog pristupanja Hrvatske Europskoj uniji

text:
               3.8.2013

               HR

               Službeni list Europske unije

               L 209/14

         ODLUKA EUROPSKOG PARLAMENTA I VIJEĆA
   od 22. srpnja 2013.
   o izmjeni Međuinstitucionalnog sporazuma od 17. svibnja 2006. o proračunskoj disciplini i dobrom financijskom upravljanju s obzirom na višegodišnji financijski okvir, kako bi se uzeli u obzir zahtjevi za rashode koje proizlaze zbog pristupanja Hrvatske Europskoj uniji
   (2013/419/EU)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Međuinstitucionalni sporazum između Europskog parlamenta, Vijeća i Komisije od 17. svibnja 2006. o proračunskoj disciplini i dobrom financijskom upravljanju (1), a posebno njegovu točku 29.,
   uzimajući u obzir prijedlog Europske Komisije,
   budući da:

               (1)

               Ugovorom o pristupanju Republike Hrvatske Europskoj uniji (2) utvrđene su prijelazne odredbe u proračunskim pitanjima.

               (2)

               Na pristupnoj konferenciji 30. lipnja 2011. podržani su rezultati pregovora kojima su utvrđene potrebe za rashodima koje proizlaze iz pristupanja Hrvatske Europskoj uniji 1. srpnja 2013.

               (3)

               Pristupanje Hrvatske zahtijeva prilagodbu višegodišnjeg financijskog okvira 2007.–2013. za 2013. godinu i povećanje gornjih granica za odobrena sredstva za preuzimanje obveza za 2013. godinu za ukupan iznos od 603 milijuna eura u tekućim cijenama koji se sastoji od 47 milijuna eura za poglavlje 1.a, 450 milijuna eura za poglavlje 1.b, 31 milijun eura za poglavlje 3.b i 75 milijuna eura za glavu 6., koji će u potpunosti biti neutraliziran smanjivanjem gornje granice za odobrena sredstva za preuzimanje obveza za 2013. godinu pod glavom 5. za isti iznos.

               (4)

               Pristupanje Hrvatske također zahtijeva prilagodbu gornjih granica za odobrena sredstva za preuzimanje obveza za 2013., koje treba povećati za 374 milijuna eura u tekućim cijenama.

               (5)

               Financijski okvir Europske unije utvrđen u Međuinstitucionalnom sporazumu o proračunskoj disciplini i dobrom financijskom upravljanju treba prilagoditi kako bi se uzelo u obzir pristupanje Hrvatske za razdoblje od 1. srpnja do 31. prosinca 2013.

               (6)

               Prilog I. Međuinstitucionalnom sporazumu o proračunskoj disciplini i dobrom financijskom upravljanju trebalo bi stoga na odgovarajući način izmijeniti (3),

         DONIJELI SU SLJEDEĆU ODLUKU:
   Jedini članak
   Prilog I. Međuinstitucionalnom sporazumu o proračunskoj disciplini i dobrom financijskom upravljanju zamjenjuje se Prilogom ovoj Odluci.

      Sastavljeno u Bruxellesu 22. srpnja 2013.

            Za Europski parlament

            Predsjednik

         M. SCHULZ

            Za Vijeće

            Predsjednik

         L. LINKEVIČIUS

      (1)  SL C 139, 14.6.2006., str. 1.

      (2)  SL L 112, 24.4.2012., str. 10.

      (3)  U tu svrhu brojke koje proizlaze iz navedenog sporazuma pretvorene su u cijene iz 2004. godine

      PRILOG

         FINANSIJSKI OKVIR 2007. 2013.

                  (milijuni EUR – konstantne cijene 2004.)

                  Odobrena sredstva za preuzimanje obveza

                  2007

                  2008

                  2009

                  2010

                  2011

                  2012

                  2013

                  Ukupno 2007. – 2013.

                              1

                              Održiv rast

                     50 865

                     53 262

                     55 879

                     56 435

                     55 693

                     57 708

                     59 111

                     388 953

                              1a

                              Konkurentnost za rast i zapošljavanje

                  8 404

                  9 595

                  12 018

                  12 580

                  11 306

                  12 677

                  13 112

                  79 692

                              1b

                              Kohezija za rast i zapošljavanje

                  42 461

                  43 667

                  43 861

                  43 855

                  44 387

                  45 031

                  45 999

                  309 261

                              2

                              Očuvanje prirodnih resursa i upravljanje prirodnim resursima

                     51 962

                     54 685

                     51 023

                     53 238

                     52 136

                     51 901

                     51 284

                     366 229

                  od čega: rashodi vezani za tržište i izravna plaćanja

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3

                              Građanstvo, sloboda, sigurnost i pravda

                     1 199

                     1 258

                     1 375

                     1 503

                     1 645

                     1 797

                     2 014

                     10 791

                              3a

                              Sloboda, sigurnost i pravda

                  600

                  690

                  785

                  910

                  1 050

                  1 200

                  1 390

                  6 625

                              3b

                              Građanstvo

                  599

                  568

                  590

                  593

                  595

                  597

                  624

                  4 166

                              4

                              EU kao globalni igrač

                     6 199

                     6 469

                     6 739

                     7 009

                     7 339

                     7 679

                     8 029

                     49 463

                              5

                              Administracija
                               (1)

                     6 633

                     6 818

                     6 816

                     6 999

                     7 044

                     7 274

                     7 106

                     48 690

                              6

                              Naknade

                     419

                     191

                     190

                     0

                     0

                     0

                     63

                     863

                  Odobrena sredstva za preuzimanje obveza ukupno

                  117 277

                  122 683

                  122 022

                  125 184

                  123 857

                  126 359

                  127 607

                  864 989

                  kao postotak BND-a

                  1,08 %

                  1,09 %

                  1,06 %

                  1,06 %

                  1,03 %

                  1,03 %

                  1,01 %

                  1,05 %

                  Sredstva za plaćanje ukupno

                  115 142

                  119 805

                  109 091

                  119 245

                  116 394

                  120 649

                  120 731

                  821 057

                  kao postotak BND-a

                  1,06 %

                  1,06 %

                  0,95 %

                  1,01 %

                  0,97 %

                  0,98 %

                  0,96 %

                  1,00 %

                  Raspoloživa razlika

                  0,18 %

                  0,18 %

                  0,29 %

                  0,22 %

                  0,26 %

                  0,25 %

                  0,27 %

                  0,23 %

                  Gornja granica vlastitih resursa kao postotak BND-a

                  1,24 %

                  1,24 %

                  1,24 %

                  1,23 %

                  1,23 %

                  1,23 %

                  1,23 %

                  1,23 %

         (1)  Rashodi za mirovine uključeni u gornju granicu za ovu glavu izračunani su kao neto doprinos osoblja odgovarajućim shemama, unutar granice od 500 milijuna eura u cijenama 2004. za razdoblje 2007. – 2013.


title: 96/612/EZ: Odluka Vijeća od 14. listopada 1996. o sklapanju Protokola uz Sporazum u obliku razmjene pisama između Europske zajednice i Kneževine Andore, nakon pristupanja Republike Austrije, Republike Finske i Kraljevine Švedske Europskoj uniji

text:
               11/Sv. 113

               HR

               Službeni list Europske unije

               137

         31996D0612

               L 271/38

               SLUŽBENI LIST EUROPSKE UNIJE

         ODLUKA VIJEĆA
   od 14. listopada 1996.
   o sklapanju Protokola uz Sporazum u obliku razmjene pisama između Europske zajednice i Kneževine Andore, nakon pristupanja Republike Austrije, Republike Finske i Kraljevine Švedske Europskoj uniji
   (96/612/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a naročito članke 99. i 113., u vezi s drugom rečenicom članka 228. stavka 2. i prvu alineju članka 228. stavka 3. istog Ugovora,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da je neophodno odobriti Protokol uz Sporazum u obliku razmjene pisama između Europske zajednice i Kneževine Andore, nakon pristupanja Republike Austrije, Republike Finske i Kraljevine Švedske Europskoj uniji (3),
   ODLUČILO JE:
   Članak 1.
   Ovime se u ime Europske zajednice odobrava Protokol uz Sporazum u obliku razmjene pisama između Europske ekonomske zajednice i Kneževine Andore, što je posljedica pristupanja Republike Austrije, Republike Finske i Kraljevine Švedske Europskoj uniji.
   Tekst Protokola priložen je ovoj Odluci.
   Članak 2.
   Predsjednik Vijeća u ime Zajednice daje obavijest predviđenu člankom 5. Protokola (4).

      Sastavljeno u Luxembourgu 14. listopada 1996.

            Za Vijeće

            Predsjednik

         R. QUINN

      (1)  SL C 88, 25.3.1996., str. 1.

      (2)  Mišljenje dano 19. srpnja 1996. (još nije objavljeno u Službenom listu).

      (3)  SL L 374, 31.12.1990., str. 14.

      (4)  Datum stupanja na snagu Protokola objavit će Glavno tajništvo Vijeća u Službenom listu Europskih zajednica.


title: 2009/602/EZ: Odluka Komisije od 10. ožujka 2009. o potpisivanju i sklapanju Sporazuma u obliku razmjene pisama između Europske zajednice i Švicarske Konfederacije o određenim tehničkim izmjenama priloga I. i II. Sporazumu između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju zbog pristupanja Republike Bugarske i Rumunjske#Sporazum u obliku razmjene pisama između Europske zajednice i Švicarske Konfederacije o određenim tehničkim izmjenama priloga I. i II. Sporazumu između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju zbog pristupanja Republike Bugarske i Rumunjske

text:
               09/Sv. 002

               HR

               Službeni list Europske unije

               240

         32009D0602

               L 205/21

               SLUŽBENI LIST EUROPSKE UNIJE

               10.03.2009.

      ODLUKA KOMISIJE

   od 10. ožujka 2009.
   o potpisivanju i sklapanju Sporazuma u obliku razmjene pisama između Europske zajednice i Švicarske Konfederacije o određenim tehničkim izmjenama priloga I. i II. Sporazumu između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju zbog pristupanja Republike Bugarske i Rumunjske
   (2009/602/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 94. u vezi s člankom 300.,
   uzimajući u obzir Odluku Vijeća 2004/911/EZ od 2. lipnja 2004. o potpisivanju i sklapanju Sporazuma između Europske zajednice i Švicarske Konfederacije o mjerama istovrijednim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju te pratećeg Memoranduma o razumijevanju (1), a posebno njezin članak 2.,
   budući da:

               (1)

               Zbog pristupanja Bugarske i Rumunjske, potrebno je izvršiti tehničke izmjene Priloga I. (Popis nadležnih tijela) i Priloga II. (Popis povezanih subjekata) Sporazumu između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju.

               (2)

               Bugarska je imenovala svoja nadležna tijela putem službene obavijesti Glavnog tajništva Komisije 28. siječnja 2008., dok je Rumunjska to učinila 17. srpnja 2007. Komisija je obvezna navedene podatke u jednostavnoj obavijesti dostaviti švicarskim nadležnim tijelima.

               (3)

               Popis povezanih subjekata iz Priloga Direktivi Vijeća 2003/48/EZ (2) je izmijenjen Direktivom Vijeća 2006/98/EZ (3) kojom su, zbog pristupa Bugarske i Rumunjske, prilagođene određene Direktive u području oporezivanja. Kako bi se zajamčilo da se navedene izmjene odražavaju u Sporazumu sa Švicarskom, Komisija je obvezna iskoristiti svoja prava opunomoćenika koje joj je dodijelilo Vijeće, i u međusobnom dogovoru sa Švicarskom izvršiti odgovarajuće izmjene u Prilogu II. Sporazumu,

         ODLUČILA JE:
   Članak 1.
   Sporazum u obliku razmjene pisama između Europske zajednice i Švicarske Konfederacije o određenim tehničkim izmjenama priloga I. i II. Sporazumu između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju zbog pristupanja Republike Bugarske i Rumunjske se ovim odobrava u ime Zajednice.
   Tekst Razmjene nota je priložen ovoj Odluci.
   Članak 2.
   Predsjednik Komisije se ovim ovlašćuje za imenovanje osobe (osoba) ovlaštene (ovlaštenih) za potpisivanje Razmjene nota u svrhu obvezivanja Zajednice.
   Članak 3.
   Ova se Odluka objavljuje u Službenom listu Europske unije.

      Sastavljeno u Bruxellesu 10. ožujka 2009.

            Za Komisiju

         László KOVÁCS

            Član Komisije

      (1)  SL L 385, 29.12.2004., str. 28.

      (2)  SL L 157, 26.6.2003., 38.

      (3)  SL L 363, 20.12.2006., str. 129.
    ---documentbreak---

               10.3.2009

               HR

               L 205/

         PRILOG

      Sporazum u obliku razmjene pisama između Europske zajednice i Švicarske Konfederacije o određenim tehničkim izmjenama priloga I. i II. Sporazumu između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju zbog pristupanja Republike Bugarske i Rumunjske
      Poštovani,
      Čast mi je pozvati se na Sporazum između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju.
      Zbog pristupanja Republike Bugarske i Rumunjske potrebno je izvršiti tehničke izmjene priloga Sporazumu između Europske zajednice i Švicarske Konfederacije, kojim se jamče mjere, istovjetne onima iz Direktive Vijeća 2003/48/EZ o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju, kako je navedeno u članku 21. stavku 2.
      Člankom 21. stavkom 2. navedenog Sporazuma je utvrđeno da se popis nadležnih tijela iz Priloga I. može izmijeniti jednostavnom obaviješću koju drugoj ugovornoj stranci šalje Švicarska za tijelo navedeno u točki (a) tog Sporazuma, dok za sva ostala tijela obavijest šalje Zajednica.
      Ovim vas u ime Zajednice obavještavam da su nadležna tijela Republike Bugarske i Rumunjske:

                  —

                  u Bugarskoj: Изпълнителният директор на Националната агенция за приходите ili ovlašten predstavnik,

                  —

                  u Rumunjskoj: Președintele Agenției Naționale de Administrare Fiscală ili ovlašten predstavnik,

            i da ih je potrebno dodati u Prilog I. pod slovima (aa) i (ab) nakon nadležnih tijela navedenih pod slovom (z).
      Nadalje, u članku 21. stavku 2. je navedeno da se popis povezanih subjekata iz Priloga II. može izmijeniti međusobnom suglasnošću.
      Stoga ljubazno molim Vašu suglasnost za izmjenu Priloga II. kako bi se njime obuhvatili povezani subjekti Bugarske i Rumunjske, upisom sljedećeg:

                  —

                  između subjekata za Belgiju i Španjolsku: „Bugarska Общините (općine) Социалноосигурителни фондове (Fondovi socijalnog osiguranja)” i,

                  —

                  između subjekata za Portugal i Slovačku: „Romania autoritățile administrației publice locale (tijela lokalne javne uprave)”,

            Sporazum u obliku razmjene pisama stupa na snagu na dan pisanog odgovora. Primjena odredaba ove razmjene pisama ima retroaktivan učinak od 1. siječnja 2007.
      Primite, gospodine, izraze našeg najdubljeg poštovanja.

            Za Europsku zajednicu

         Robert VERRUE

      Poštovani,
      Čast mi je potvrditi primitak vašeg pisma od 19. svibnja 2009., sljedećeg sadržaja:
      „Poštovani,
      Čast mi je pozvati se na Sporazum između Europske zajednice i Švicarske Konfederacije o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju.
      Zbog pristupanja Republike Bugarske i Rumunjske potrebno je izvršiti tehničke izmjene priloga Sporazumu između Europske zajednice i Švicarske Konfederacije, kojim se jamče mjere, istovjetne onima iz Direktive Vijeća 2003/48/EZ o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamata na štednju, kako je navedeno u članku 21. stavku 2.
      Člankom 21. stavkom 2. navedenog Sporazuma je utvrđeno da se popis nadležnih tijela iz Priloga I. može izmijeniti jednostavnom obaviješću koju drugoj ugovornoj stranci šalje Švicarska za tijelo navedeno u točki (a) tog Sporazuma, dok za sva ostala tijela obavijest šalje Zajednica.
      Ovim vas u ime Zajednice obavještavam da su nadležna tijela Republike Bugarske i Rumunjske:

                  —

                  u Bugarskoj: Изпълнителният директор на Националната агенция за приходите ili ovlašten predstavnik,

                  —

                  u Rumunjskoj: Președintele Agenției Naționale de Administrare Fiscală ili ovlašten predstavnik,

            i da ih je potrebno dodati u Prilog I. pod slovima (aa) i (ab) nakon nadležnih tijela navedenih pod slovom (z).
      Nadalje, u članku 21. stavku 2. je navedeno da se popis povezanih subjekata iz Priloga II. može izmijeniti međusobnom suglasnošću.
      Stoga ljubazno molim Vašu suglasnost za izmjenu Priloga II. kako bi se njime obuhvatili povezani subjekti Bugarske i Rumunjske, upisom sljedećeg:

                  —

                  između subjekata za Belgiju i Španjolsku: ‚Bugarska Общините (općine) Социалноосигурителни фондове (Fondovi socijalnog osiguranja)’ i,

                  —

                  između subjekata za Portugal i Slovačku: ‚Romania autoritățile administrației publice locale (tijela lokalne javne uprave)’,

            Sporazum u obliku razmjene pisama stupa na snagu na dan pisanog odgovora. Primjena odredaba ove razmjene pisama ima retroaktivan učinak od 1. siječnja 2007.
      Primite, gospodine, izraze našeg najdubljega poštovanja.

            Za Europsku zajednicu

         Robert VERRUE”

      Ovim izražavam svoju suglasnost za izmjenu Priloga II. kako je predloženo u Vašem pismu, i potvrđujem da ovaj Sporazum u obliku razmjene pisama stupa na snagu na dan pisanog odgovora, te da primjena odredaba iz tog Sporazuma ima retroaktivan učinak od 1. siječnja 2007.
      Primite, gospodine, izraze našeg najdubljeg poštovanja.

            U ime Švicarske Konfederacije

            Voditelj Švicarske misije u Europskoj Uniji

         Jacques DE WATTEVILLE


title: Odluka Vijeća od 11. travnja 2016. o imenovanju članova i zamjenika članova Savjetodavnog odbora za sigurnost i zdravlje na radu za Grčku, Mađarsku i Švedsku

text:
               13.4.2016

               HR

               Službeni list Europske unije

               C 130/3

         ODLUKA VIJEĆA
   od 11. travnja 2016.
   o imenovanju članova i zamjenika članova Savjetodavnog odbora za sigurnost i zdravlje na radu za Grčku, Mađarsku i Švedsku
   (2016/C 130/02)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća od 22. srpnja 2003. o osnivanju Savjetodavnog odbora za sigurnost i zdravlje na radu (1), a posebno njezin članak 3.,
   uzimajući u obzir popis kandidata koji su Vijeću podnijele vlade država članica,
   budući da:

               (1)

               Odlukom od 24. veljače 2016. (2) Vijeće je imenovalo članove i zamjenike članova Savjetodavnog odbora za sigurnost i zdravlje na radu za razdoblje od 29. veljače 2016. do 28. veljače 2019.

               (2)

               Vlade Grčke, Mađarske i Švedske predložile su daljnje kandidate za nekoliko mjesta koja treba popuniti,

         DONIJELO JE OVU ODLUKU:
   Članak 1.
   Sljedeće osobe imenuju se članovima i zamjenicima članova Savjetodavnog odbora za sigurnost i zdravlje na radu za razdoblje do 28. veljače 2019.:
   I.   PREDSTAVNICI VLADA

               Zemlja

               Član

               Zamjenik člana

               Grčka

               g. Ioannis KONSTANTAKOPOULOS

               gđa. Aggeliki MOIROU
               g. Georgios GOURZOULIDIS

               Švedska

               gđa. Erna ZELMIN-EKENHEM

               gđa. Boel CALLERMO
               gđa. Anne-Sofie DALENG

   II.   PREDSTAVNICI SINDIKATA

               Zemlja

               Član

               Zamjenik člana

               Grčka

               g. Ioannis ADAMAKIS

               g. Andreas STOIMENIDIS
               g. Alexandros KOMINIS

               Mađarska

               g. Károly GYÖRGY

               Švedska

               gđa. Christina JÄRNSTEDT

               gđa. Karin FRISTEDT
               gđa. Elise-Marie DONOVAN

   III.   PREDSTAVNICI POSLODAVACA

               Zemlja

               Član

               Zamjenik člana

               Grčka

               g. Christos KAVALOPOULOS

               gđa. Anastasia AVLONITOU
               g. Antonios MEGOULIS

               Mađarska

               gđa. Ágnes BODNÁR

               gđa. Melinda GÁL PARRAGHNÉ

               Švedska

               gđa. Bodil MELLBLOM

               g. Ned CARTER
               gđa. Cecilia ANDERSSON

         Članak 2.
   Članove i zamjenike članova koji još nisu predloženi Vijeće imenuje kasnije.
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 11. travnja 2016.

            Za Vijeće

            Predsjednik

         M.H.P. VAN DAM

      (1)  SL C 218, 13.9.2003., str. 1.

      (2)  Odluka Vijeća od 24. veljače 2016. o imenovanju članova i zamjenika članova Savjetodavnog odbora za sigurnost i zdravlje na radu (SL C 79, 1.3.2016., str. 1.).


title: Odluka Vijeća 2004/843/ZVSP od 26. srpnja 2004. o sklapanju Sporazuma između Europske unije i Kraljevine Norveške o sigurnosnim postupcima za razmjenu klasificiranih podataka

text:
               11/Sv. 111

               HR

               Službeni list Europske unije

               71

         32004D0843

               L 362/28

               SLUŽBENI LIST EUROPSKE UNIJE

         ODLUKA VIJEĆA 2004/843/ZVSP
   od 26. srpnja 2004.
   o sklapanju Sporazuma između Europske unije i Kraljevine Norveške o sigurnosnim postupcima za razmjenu klasificiranih podataka
   VIJEĆE EUROPSKE UNIJE,
   uzimajući u obzir Ugovor o osnivanju Europske unije, a posebno njegove članke 24. i 38.,
   uzimajući u obzir preporuku Predsjedništva,
   budući da:

               (1)

               Na sastanku 27. i 28. studenoga 2003., Vijeće je odlučilo ovlastiti Predsjedništvo, uz pomoć Glavnog tajnika/Visokog predstavnika, za otvaranje pregovora u skladu s člancima 24. i 38. Ugovora o Europskoj uniji s određenim trećim državama, kako bi Europska unija sklopila sa svakom od njih Sporazum o sigurnosnim postupcima za razmjenu klasificiranih podataka.

               (2)

               Nakon dobivanja ovog ovlaštenja za otvaranje pregovora, Predsjedništvo je uz pomoć Glavnog tajnika/Visokog predstavnika, sklopilo Sporazum s Kraljevinom Norveškom o sigurnosnim postupcima za razmjenu klasificiranih podataka.

               (3)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Ovim se u ime Europske unije odobrava Sporazum između Europske unije i Kraljevine Norveške o sigurnosnim postupcima za razmjenu klasificiranih podataka.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se odrediti osobu opunomoćenu potpisati Sporazum kako bi on obvezivao Europsku uniju.
   Članak 3.
   Ova Odluka stupa na snagu na dan njezinog donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Bruxellesu 26. srpnja 2004.

            Za Vijeće

            Predsjednik

         B. R. BOT